De weiße Rosestrauch

Ich wohne in em gäle Haus

un wollt e weißer Rosentrauch

fier vor die Dier scheen in die Sunn

do wär er aach am scheenschde kumm.

Zum Glick had e Freindin mich gefrood

was zum Geburtsdaach sie mir schenke solld

ich brauchd jo do nit lang iwwalee

un konnt mei Wunsch gleich weida gewwe.

Ich han zwar schon im Februar

do wars bisje schwierisch, das is jo klar

doch das Määde hads geschaffd

un mir e Rosestrauch vamachd.

Der Had zwar ärmlich ausgesiehn

so ohne Bliede un ohne Grien

doch liebevoll han ich ne aan mich gedriggd

un am näägschde Morje vors Haus gesetzt.

Im Juni is a ausgeschlaa

noch klän un schüchdern das is wahr

ich hann doch schon mei Spass gehadd

aach wenn er nur zwei Bliede had.

Das Joohr dennoh war ich gespannd

un han ganz glicklich devor gestann

die erschde Knoschbe is dicka wor

un langsam no auße drigde sich die Blätter vor.

Das war e weiß wie Porzelan

ich hädd rinbeiße kinne als wärs Marzipan

jetzt dun ich mich schon so lang dran freie

un wenn ich bei mir am Fenschda leie

donn guck ich erunna in all die Pracht

un bin so glicklich was er e Spaß mir macht

ma saad nit umsunschd die edle Rose

sie had aach was aan sich ich meschd se liebkose.

Wenn nur die verdammde Dorne nit wäre

ich glaab ich häd se noch mol so gääre

doch ich freie mich jed Joohr do dran

bin stolz un glicklich das muss ich saan.

Sie hads vadient dass ma sie sovill beschreibd

un ihr aach so ville Lieder weiht

mir gets genau so, bin rischdisch valiebd

un freie mich, dass es Rose gibt.

Christel Liesler-Kneip